Et nyt kulturhus, lokale egnsteatre eller en lokal biograf er ikke det, som lokker nye tilflyttere til et område.

Ifølge en ny analyse, som Region Syddanmark har udarbejdet, er kulturtilbud kun vigtigt for syv procent af regionens borgere, når de skal beslutte sig for, hvor de skal bosætte sig.

Undersøgelsen bakkes op af forskning på området. Det fortæller Helle Nørgaard, der er seniorforsker på Statens Byggeforskningsinstitut ved Aalborg Universitet.

- Kulturtilbud kan selvfølgelig have en betydning for mange mennesker, men afgørende betydning har det sjældent. Heller ikke, når det gælder storbyer, siger hun.

Læs også : Thisted Kommune designer byer for at tiltrække tilflyttere

Alligevel investerede de otte syd- og sønderjyske kommuner sidste år 400 millioner kroner i kulturen.

Selvom det ikke er en faktor, som tilflyttere mener, er vigtig, så vurderer Helle Nørgaard, at det alligevel ikke er penge ud af vinduet at investere i kulturelle tilbud.